Jahon turizm tashkiloti karantindan keyin turizm butun dunyoda qayta tiklana boshlaganini ma’lum qildi

Bir necha oy davom etgan inqiroz va qulashlardan keyin turizm sohasi dunyoning ayrim davlatlarida qayta tiklana boshladi. Bu haqda BMTning Jahon turizm tashkiloti (UNWTO) ma’lumot bergan, deb xabar qildi “Interfaks” .

“Turizm dunyoning ko‘plab mamlakatlarida, xususan, yerning shimoliy yarim sharida asta-sekin qayta tiklanmoqda. Ayrim davlatlardagi xalqaro sayohatlarga qo‘yilgan taqiq ham saqlanib turibdi, turizm esa pandemiya tufayli eng ko‘p zarar ko‘rgan sohalardan biri bo‘lib qolmoqda”, – deyiladi xabarda.
UNWTO mamlakatlarning hukumatlariga murojaat qilib ulardan millionlab xodimlar band bo‘lgan, ayrim davlatlarda iqtisodiyotning asosi bo‘lgan sohani qo‘llab-quvvatlashni so‘ragan.
“Turizmning qayta tiklanishi davlatlar uchun asosiy yo‘nalishlardan biriga aylanishi va soha xavfsizligi ta’minlanishi lozim. Ular turizmni iqtisodiy jihatdan qo‘llab-quvvatlash va uning tiklanishi uchun Yevroittifoq, Fransiya va Ispaniyadagi kabi sharoit yaratishi zarur”, – degan UNWTO bosh direktori Zurab Pololikashvili.
 Butunjahon turizm va sayohatlar kengashi turizm uchun eng xavfsiz bo‘lgan mamlakatlarni e’lon qildi
Tashkilot aprel oyida turistik sayohatlar butun dunyoda 97 foizga qisqargani, martda esa ushbu ko‘rsatkich 55 foizni tashkil qilganini eslatgan. 2020-yilning yanvar – aprel oylari davomida sayohatlar soni 44 foizga qisqarishi oqibatida turizm sohasi 195 milliard dollar zarar ko‘rgan.
“Bunda ayniqsa Osiyo – Tinch okeani mintaqasi katta zarar ko‘rgan, hududga qilinadigan sayohatlar yanvar – aprel oylarida 51 foizga qisqargan. Yevropa bu borada ikkinchi (44 foizga), keyingi o‘rinlarda Yaqin Sharq (40 foizga), Amerika qit’asi davlatlari (36 foizga) va Afrika (35 foizga) qayd etilgan”, – deyiladi UNWTO xabarida.
May oyi boshida tashkilot 2020-yilning qolgan qismida turizm sohasini kutayotgan uchta ssenariyni e’lon qilgan. Ularda davlat joriy etgan cheklov choralari tufayli turistlar oqimining 58 – 78 foizga pasayishi taxmin qilingan.
“COVID-19 pandemiyasi sabab xalqaro turistik sayohatlar 850 milliondan 1,1 milliardgacha, soha moliyaviy zarari esa 910 milliarddan 1,2 trillion dollargacha kamayadi. Turizmda 100 – 120 million ish o‘rni xavf ostida qolgan”, – deyilgan bayonotda.